DÔVODOVÁ SPRÁVA
A. Všeobecná časť

Navrhovaný zákon je novelou zákona č. 555/2005 Z. z., ktorá transponuje obsah novej smernice Európskeho parlamentu a Rady (EÚ) 2024/1275 z 24. apríla 2024 o energetickej hospodárnosti budov (Ú. v. EÚ L, 2024/1275, 8.5.2024) (ďalej len „smernica (EÚ) 2024/1275“). Navrhovaným zákonom sa nemenia podstatné ciele zákona č. 555/2005 Z. z., pretože aj smernica (EÚ) 2024/1275 nadväzuje na obsah a ciele smernice Európskeho parlamentu a Rady 2010/31/EÚ z 19. mája 2010 o energetickej hospodárnosti budov (prepracované znenie) (Ú. v. EÚ L 153, 18.6.2010) v platnom znení (ďalej len „smernica 2010/31/EÚ v platnom znení“) a je, ako sama uvádza, prepracovaným znením pôvodnej smernice z roku 2010. 

Rozdiel v právnej úprave na úrovni Európskej únie je v tom, že kým smernica 2010/31/EÚ v platnom znení upravovala postup a harmonogram dosiahnutia energetickej úrovne nových a významne obnovených budov s takmer nulovou potrebou energie od 31. decembra 2020, tak smernica (EÚ) 2024/1275 predpokladá splnenie tohto cieľa a určuje nový cieľ - dosiahnuť od 1. januára 2030 pri nových a významne obnovených budovách energetickú úroveň budov s nulovými emisiami. Tieto ciele sa nevylučujú, ale sú vrátane upravených míľnikov jednosmerným vývojom požadovanej energetickej hospodárnosti budov.

Sektor budov patrí medzi kľúčové oblasti klimatickej politiky Európske únie, ktorá prijala ciele klimatickej neutrality do roku 2050. Problémom je vysoká energetická náročnosť existujúcich budov a ich závislosť od fosílnych palív, čo vedie k významným emisiám skleníkových plynov a prispieva ku klimatickej zmene. 

Cieľom právnej úpravy je podporiť energetickú hospodárnosť budov a obnovu existujúceho fondu budov vzhľadom na dlhodobý cieľ dekarbonizácie fondu budov do roku 2050. Navrhovaný zákon reflektuje postupnosť dosiahnutia cieľov oboch smerníc.

V článku II sa novelizuje zákon č. 246/2015 Z. z. o správcoch bytových domov a o zmene a doplnení zákona Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov v znení zákona č. 177/2018 Z. z. Navrhujú sa najmä potrebné úpravy vo vzdelávaní správcov vyplývajúce zo zákona č. 292/2024 Z. z. o vzdelávaní dospelých a o zmene a doplnení niektorých zákonov v znení zákona č. 325/2025 Z. z. 

Návrh zákona má negatívny vplyv na rozpočet verejnej správy, pozitívny a negatívny  vplyv na podnikateľské prostredie, pozitívny vplyv na životné prostredie, nemá žiaden vplyv na manželstvo, rodičovstvo a rodinu, sociálny vplyv, na informatizáciu a na služby verejnej správy pre občana. 

Predkladaný návrh zákona je v súlade s Ústavou Slovenskej republiky, s ústavnými zákonmi, nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Návrh zákona nebude predmetom vnútrokomunitárneho pripomienkového konania.
